Suomen Poliisijärjestöjen liiton järjestöpäällikkö Mika Nygård on esittänyt huolensa siitä, miten varmistetaan poliisin itsekriminointisuoja.

Helsingin poliisilla on ollut koekäytössä kolmekymmentä vaatteisiin kiinnitettävää kameraa. JOONAS SALMELA

Poliisihallituksen huhtikuussa valmistunut raportti sanoo, että haalarikameroiden hyödyt ovat oikein käytettynä kiistattomat. Järjestöpäällikkö Mika Nygård oli mukana työryhmässä, kertoo Suomen Kuvalehti.

Suomen Kuvalehti kertoo, että liitto haluaisi poliisille oikeuden poistaa omia rikkeitä nauhoilta.

- Kukaan ei ole velvollinen todistamaan itseään vastaan. Itsekriminointisuoja koskee kaikkia ihmisiä, myös poliiseja, sanoo Nygård.

Hänen mukaansa epäilty ei voi syyllistyä todisteiden hävittämiseen, eikä ketään ole tuomittu itse tekemän rikoksen todisteiden hävittämisestä.

Kameralla tuetaan rikosten selvittämistä, mutta kiiretilanteessa ei voida myöskään olettaa, että poliisi miettii, missä kameralla saa kuvata ja missä ei.

- Totta kai on tarkoitus tukea. Kyse on siitä, että on hyvin tarkkaan säädelty, missä kameralla saa kuvata. Yksityisellä alueella ei saa, se on sala-katselua. Jos poliisi unohtaa kameran hetkeksi päälle mennessään esimerkiksi taloyhtiön rappuun, olisi kohtuutonta, ettei hän saisi poistaa pätkää. Kenenkään yksityisyys ei siitä kärsi, kenenkään oikeuksia ei loukata, Nygård toteaa.

Poliisihallituksen työryhmä ei ole ottanut raportissaan kantaa liiton näkemyksiin. Haalarikameroista ei ole vielä tehty esitystä.

Helsingin poliisilaitoksella on ollut koekäytössä 30 vaatteisiin kiinnitettävää kameraa. Niiden on jo todettu muun muassa parantavan poliisin työturvallisuutta ja vähentävän poliisin väkivaltaista vastustamista.

Lähde: Suomen Kuvalehti